open-index/open-wikipedia-markdown huggingface dataset:
Suid-Afrikaanse algemene verkiesing van 1989

Die **Suid-Afrikaanse parlementsverkiesing van 1989** het op 6 September 1989 plaasgevind, en was die laaste verkiesing voor die eerste veelrassige, demokratiese verkiesing van 1994.

[duimnael|links|upright|[Staatspresident van Suid-Afrika|Staatspresident Frederik Willem de Klerk]]
Die verkiesing was vir al drie die kamers in die parlement:
* **Volksraad**, die 178 setels vir blankes;
* **Raad van Verteenwoordigers**, die 80 setels vir Kleurlinge;
* **Raad van Afgevaardigdes**, die 45 setels vir Indiërs.

## Volksraad 
Die stryd om die verkiesing van die nuwe Volksraad was hoofsaaklik tussen die Nasionale Party van die hervormingsgesinde Staatspresident F.W. de Klerk en die vernaamste opposisieparty, die Konserwatiewe Party van Andries Treurnicht wat teen enige hervorming van die stelsel was, en die liberale Demokratiese Party van Zach de Beer.

Dit was redelik seker dat NP die verkiesing sou wen, maar binne die party was daar vrees vir 'n groot verlies ten gunste van die KP van Treurnicht. Hoewel die NP setels verloor het, het die party weer 'n gemaklike meerderheid behaal. Die ultrakonserwatiewe Herstigte Nasionale Party (HNP) van Jaap Marais, wat 'n terugkeer na Verwoerdiaanse apartheid bepleit het, het ondersteuning aan die KP verloor, en kon weer nie daarin slaag om 'n setel te wen nie.

Na aanleiding van die uitslag het president De Klerk gesê dat die meerderheid van die land se blanke kiesers sy hervormingsbeleid steun.

### Uitslag 
[duimnael|Setels in die [Volksraad van Suid-Afrika na die 1989-verkiesing

]]

* Opkoms: 69%

## Raad van Verteenwoordigers 
Die opkoms vir die verkiesing vir 'n nuwe Raad van Verteenwoordigers was weer laag: 18%. Die Arbeidersparty van Allan Hendrickse, sterk gekant teen apartheid, het weer met 'n groot meerderheid gewen. Die party het wel 7 setels verloor, hoofsaaklik aan die Demokratiese Hervormingsparty, die Verenigde Demokratiese Party en die onafhanklike kandidate.

### Uitslag 
[duimnael|Setels in die [Raad van Verteenwoordigers van Suid-Afrika|Raad van Verteenwoordigers na die 1989-verkiesing

]]

* Stempersentasie: 18

## Raad van Afgevaardigdes 
Die Indiërs het soos die Kleurlinge hul stemme vir partye teen apartheid gegee. Solidarity, die belangrikste party, verloor weliswaar een setel, maar bly met 19 setels wel die grootste party. Die party het nie 'n meerderheid behaal nie, en het 'n koalisie met ander partye gevorm. Die Nasionale Volksparty het die meeste setels afgestaan en verloor 12 setels.

### Uitslag 
* Stempersentasie: 23

## Verwysings
Mariinski-paleis

duimnael|300px|Die Blou Brug oor die Moika-rivier net voor die Mariinski-paleis.

Die **Mariinski-paleis** (Russies: Мариинский дворец; *Mariinski dworets*) is die laaste Nieu-klassieke keiserlike paleis wat in Sint Petersburg, Rusland, gebou is. Dit is suid van die Sint Isak-plein, oorkant die Blou Brug oor die Moika-rivier, geleë.

Die paleis is tussen 1839 en 1844 laat bou volgens ’n ontwerp van Andrei Stackensneider. Dit was ’n geskenk van tsaar Nikolaas I vir sy dogter Maria met haar troue. Elke hoofkamer is in ’n ander styl ontwerp.

Sedert 1917 was dit die setel van die Staatsraad van die Russiese Ryk en die Sowjet van Ministers. Ná die Russiese Rewolusie het dit verskeie departemente en akademies gehuisves. Tydens die Tweede Wêreldoorlog was dit ’n hospitaal en is dit erg deur bomme beskadig.

Ná die oorlog het dit die setel van die Leningrad-sowjet geword, wat in 1994 vervang is deur die Sint Petersburgse Wetgewende Raad.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Mariinsky Palace*
* Beljakowa, Z.I. Mariinski dworets. Sint Petersburg, 1996.
* Petrof, G.F. Dworets oe Sinewo mosta: Mariinski dworets w Sankt-Peterboerge. Sint Petersburg, 2001.
Nikolaas-paleis

duimnael|225px|Die Nikolaas-paleis in 1861.
duimnael|225px|Die Nikolaas-paleis vandag.

Die **Nikolaas-paleis** (Russies: Николаевский дворец, *Nikolajefski dworets*) is een van verskeie paleise in Sint Petersburg wat deur die argitek Andreas Stackensneider ontwerp is vir die kinders van tsaar Nikolaas I van Rusland. Die paleis van groothertog Nikolai Nikolajewitsj is deel van ’n uitgestrekte kompleks met ’n kerk, ryskool en verskeie buitegeboue.

Die Bolsjewiste het dit hernoem tot die "Paleis van Arbeid" (Russies: Дворец труда; Dworets troeda) en dit aan die vakbonde gegee wat dele van die eklektiese enterieur van die paleis verwoes het met die doel om dit vir hul gebruik aan te pas.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Nicholas Palace*

## Verdere leesstof 
* Beljakowa, Z.I. *Nikolajefski dworets.* Sint Petersburg, 1997.
Tsarskoje Selo

: *Vir ’n artikel oor die dorp sien Poesjkin*.
duimnael|250px|Die Katharina-paleis en –park.
duimnael|250px|Die Aleksander-paleis.

**Tsarskoje Selo** (Russies: Ца́рское село́; "Tsaardorp") is ’n voormalige paleiskompleks van die keiserlike familie van Rusland. Dit is 26&nbsp;km suid van Sint Petersburg en is nou deel van die dorp Poesjkin.

## Geskiedenis 
In 1708 het Pieter die Grote die stuk grond aan sy vrou, die toekomstige keiserin Katharina I, geskenk. Sy het die Blagowesjtsjenskaja (Mariaboodskap)-kerk in 1724 daar gebou en die nedersetting se naam na Blagowesjtsjenskoje verander, maar dit was nie lank in gebruik nie.

Dit was Katharina wat dit as ’n landelike woning vir die keiserlike familie begin gebruik het. Haar dogter, Elisabeth, en haar argitek Bartolomeo Rastrelli was grootliks verantwoordelik vir die bou van die Katharina-paleis. Later het Katharina die Grote en haar argitek Charles Cameron die gebou vergroot. Daar is tans twee paleise op die terrein: die **Katharina-paleis** in ’n Barok-styl met die aangrensende Katharina-park, en die Nieu-klassieke **Aleksander-paleis** met die aangrensende Aleksander-park.

Teen die einde van die 18de eeu was Tsarskoje Selo ’n gewilde somertuiste van die adellikes. Die regimente van die paleiswag was suid van die dorp gestasioneer op ’n dorp wat Katharina die Grote in die 1770's gestig en Sofia (haar oorspronklike, Duitse naam) genoem het. In 1808 het Sofia en Tsarskoje Selo saamgesmelt en een dorp geword.

In 1811 het tsaar Aleksander I die vooraanstaande liseum daar geopen waar Aleksander Poesjkin een van die eerste studente was. Die dorp sou later, in die Sowjet-tyd, na hom genoem word. Hy het sy graad in 1817 gekry. In die 20ste eeu was die bekende digters Anna Achmatowa en Innokenti Annenski studente daar.

Die dorp het die nywerheidsontwikkelinge van die 19de eeu grootliks vrygespring, hoewel die eerste Russiese spoorlyn in 1837 tussen dié dorp en Sint Petersburg gebou is. In die lente van 1917 is tsaar Nikolaas II en sy gesin in die Aleksander-paleis aangehou. In 1918 het die Bolsjewiste die dorp se naam verander na Detskoje Selo (Kinderdorp) en in 1937 is dit weer hernoem na Poesjkin met die honderdste herdenking van die digter se dood.

Op 17 September 1941 het Nazi-Duitsland die dorp Poesjkin ingeneem en baie van die historiese geboue, monumente en kunswerke verwoes. Die Sowjetunie het die dorp op 24 Januarie 1944 bevry. Ná die oorlog het restourasiewerk aan Tsarskoje Selo begin. Baie kamers in die Katharina-paleis is al gerestoureer, maar werk aan die Aleksander-paleis en die kerk is steeds aan die gang.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Tsarskoye Selo*

## Verdere leesstof 
* 

## Eksterne skakels 
* Historiese feite, kaart, weer en aanwysings vanaf Sint Petersburg
* Die Staatsmuseum van Tsarskoje Selo
* Alexander Palace Time Machine  Aleksander-paleis, tydlyn
* Tsarskoje Selo in 1910 – ’n gids 
* Foto's
Poesjkin

:*Vir ’n artikel oor die digter sien Aleksander Poesjkin*.

**Poesjkin** (Russies: Пу́шкин) is ’n dorp 26&nbsp;km suid van Sint Petersburg, Rusland. Die bevolking is 92&nbsp;721 (2010-sensus).

## Geskiedenis 
: *Hoofartikel: Tsarskoje Selo.*
Die dorp is in die 18de eeu gestig as ’n somerwoning van die keiserlike familie met die naam Tsarskoje Selo (Tsaardorp). In 1918 het die Bolsjewiste die dorp se naam verander na Detskoje Selo (Kinderdorp) en in 1937 is dit weer hernoem na Aleksander Poesjkin met die honderdste herdenking van die digter se dood. Hy was een van die eerste studente aan die dorp se liseum.

Op 17 September 1941 het Nazi-Duitsland die dorp ingeneem en baie van die historiese geboue, monumente en kunswerke verwoes. Die Sowjetunie het die dorp op 24 Januarie 1944 bevry.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Pushkin (town)*

## Eksterne skakels 
* Historiese feite, kaart, weer en aanwysings vanaf Sint Petersburg
Kremlin (dubbelsinnigheid)

’n **Kremlin** is ’n Russiese fort, vesting of kasteel. Die term kan ook verwys na:

In **Rusland**:
*Die Moskouse Kremlin (meestal net "die Kremlin" genoem)
*Die regering van die Sowjetunie
*Die regering van Rusland 
*Kazan-kremlin, ’n fort in Kazan

**Plekke**:
*Le Kremlin-Bicêtre &ndash; ’n voorstad van Parys, Frankryk
*Kremlin (Duitsland) &ndash; ’n klein dorpie in die Luckau-distrik, in Laer-Sakse, Duitsland
*Kremlin (Montana) &ndash; ’n dorp in Montana, VSA
*Kremlin (Oklahoma) &ndash; ’n dorp in Oklahoma, VSA
*Kremlin (Virginië) &ndash; ’n dorp in Virginië, VSA
*Kremlin (Wisconsin) &ndash; ’n dorp in Wisconsin, VSA
Katharinahof

duimnael|250px|Ets deur Aleksei Zoebof, 1716.

**Ekaterinhof** of **Katharinahof** (Russies: Екатеринго́ф) is ’n historiese distrik in die suidwestelike deel van Sint Petersburg, Rusland. Die naam het in 1711 ontstaan toe tsaar Pieter die Grote die Ekaterinhof-eiland en die aangrensende grond geskenk het aan sy vrou, die latere Katharina I van Rusland. Hy het ’n houtpaleis met twee verdiepings, ’n kanaal en hawe laat bou. Die projek is ná sy dood laat vaar en dis eindelik in 1924 in ’n brand vernietig.

duimnael|700px|senter|

## Notas 
* *Hierdie artikel is merendeels vertaal vanaf die Engelse Wikipedia-artikel :en:Catherinehof*

## Bronne 
* 
* Дубяго Т. В. Русские регулярные сады и парки [*Russiese Tuine en Parke*]. Leningrad, 1963.
Sint Michail-kasteel

duimnael|200px|Die suidelike aansig van Sint Michail-kasteel.
duimnael|200px|Die westelike aansig.
duimnael|200px|Die noordelike aansig.

Die **Sint Michail-kasteel** (Russies: Михайловский замок; *Michailofski zamok*), ook bekend as die **Ingenieurskasteel** (Инженерный замок; Inzjenerni zamok),  is ’n voormalige keiserlike woning in die historiese deel van Sint Petersburg, Rusland. Dit is van 1797 tot 1801 gebou as ’n woning vir keiser Paul deur die argitekte Vincenzo Brenna en Wasili Bazjenof. Die kasteel lyk van elke kant af anders omdat verskeie boustyle gebruik is.

Die Sint Michail-kasteel het ’n klein somerpaleis van keiserin Elisabeth vervang, net suid van die Somertuin. Paul, wat altyd bang was vir sluipmoordaanvalle, het nie van die Winterpaleis gehou nie en het nooit daar veilig gevoel nie. Vanweë sy belangstelling in Middeleeuse ridders en sy vrees vir sluipmoordaanvalle het hy dit soos ’n kasteel laat bou. Dit word omring deur water van die Moika- en Fontanka-rivier en twee kanale wat spesiaal laat grawe is sodat die kasteel op ’n kunsmatige eiland lê wat net deur ’n ophaalbrug bereik kan word.

Ironies is Paul in ’n sluipmoordaanval dood net 40 nagte nadat hy in die nuwe kasteel ingetrek het. Hy is op 12 Maart 1801 in sy eie slaapkamer vermoor deur ’n groep offisiere wat hy ontslaan het. Die samesweerders het hom probeer dwing om ’n abdikasie-dokument te teken. Hy het weerstand gebied, waarna hy met ’n swaard gekap, gewurg en toe doodgetrap is.

Ná sy dood het die keiserlike familie na die Winterpaleis teruggetrek. Sint Michail is in 1823 aan die leër se ingenieurskool geskenk. Dit staan sedertdien bekend as die Ingenieurskasteel. In die vroeë 1990's het Sint Michail ’n tak van die Russiese Museum geword en dit huisves nou sy portretgallery.

## Verwysings 
: ''Hierdie artikel is merendeels vertaal vanaf die Engelse Wikipedia-artikel :en:Saint Michael's Castle*
* *Pamjatniki architektoeri Leningrada* (Argitektuur-monumente van Leningrad). Red. A.N. Petrof. 4de uitgawe. Leningrad: Strojizdat, 1976.
* *Nordisk Familjebok''. 2de uitgawe. Stockholm, 1904.

## Eksterne skakels 
* Foto's van die Sint Michail-kasteel
Lawra

duimnael|300px|Die Aleksander Nefski-lawra.

**Lawra** (Grieks: λαύρα; Russies: ла́вра) het oorspronklik in Oosters-Ortodokse Kerke en sekere ander Oosters-Christelike gemeenskappe ’n groep selle of grotte vir kluisenaar-monnike beteken, met ’n kerk en soms ’n eetsaal as kern. Die woord kom van Grieks, waar dit "gang" beteken.

Van die grootste en belangrikste kloosters in Rusland is lawras genoem, soos die Drie-eenheid-klooster van Sint Sergei en die Aleksander Nefski-klooster.

## Skakel
Kremlin

: *Vir ander gebruike van die woord of naam Kremlin sien Kremlin (dubbelsinnigheid).*

**Kremlin** (Russies: кремль; kreml) is die Russiese woord vir fort, vesting of kasteel en verwys na enige groot gefortifiseerde sentrale kompleks in historiese Russiese stede. Die woord word dikwels gebruik vir die bekendste een, die Moskouse Kremlin, of vir die Russiese regering (voorheen vir die Sowjet-regering).

Rusland se presidensiële administrasie is in die Moskouse Kremlin. In die Sowjet-tyd het die regering vanuit die Kremlin gewerk, maar die Russiese regering se hoofkwartier is tans in ’n ander gebou daarbuite gehuisves.

## Kort lys van Russiese stede met kremlins 
[duimnael|200px|’n Muur van die [Smolensk-kremlin in 1912.]]
[duimnael|regs|200px|Oorblyfsels van die [Kolomna-kremlin.]]
[duimnael|regs|200px|[Nizjni Nowgorod se kremlin.]]

* Wêrelderfenisgebiede
** Moskou
** Nowgorod
** Kazan
** Soezdal
** Solowjetski-klooster

* Steeds bestaande
** Astrachan
** Kolomna
** Nizjni Nowgorod
** Pskof
** Rostof
** Smolensk
** Tobolsk
** Toela
** Zaraisk
** Drie-eenheid-klooster van Sint Sergei
** Iwangorod
** Shlisselburg
** Staraja Ladoga
** Alexandrof
** Kirillo-Belozerski-klooster
** Pskowo-Petsjerski-klooster
** Korela
** Nieu-Jerusalem-klooster
** Izborsk

* Bouvallig
** Gdof
** Porchof
** Serpoechof
** Welikije Loeki
** Torzjok
** Mozjaisk
** Koporje
** Wjazma (een toring)
** Sizran (een toring, 1683)
** Oefa

* Nie ommuur nie
** Wladimir
** Dmitrof
** Rjazan
** Wologda
** Jaroslawl (twee torings)
** Pereslawl-Zalesski
** Chlinof (Wjatka)
** Wolokolamsk

Sedert die verbrokkeling van die Sowjetunie kom ou Russiese kremlins in gebiede buite Rusland se grense voor, soos in: Kijif, Poetiwl en Tsjernihif in die huidige Oekraïne en Grodno en Kamjanjets in Belarus. Verskeie kloosters is ook in ’n Kremlin-styl gebou.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Kremlin*

## Eksterne skakels 
* Russiese fortifisering
Celso Pitta

**Celso Roberto Pitta do Nascimento** (29 September 1946 in Rio de Janeiro (Brasilië); † 20 November 2009 in São Paulo (Brasilië)) was 'n Brasiliaanse ekonoom en politikus. 

Pitta was burgemeester van São Paulo vanaf 1997 tot 2000. Voordien was hy sekretaris van Finansies in die bestuur van die burgemeester Paulo Maluf. Pitta was lid van die progressiewe Party van Brasilië (PPB) en het af te reken met beskuldiginge van korrupsie, aangedra deur sy ex-vrou, Nicea Camargo. In Mei 2000 word hy uit sy amp geskop deur 'n uitspraak van die Hooggeregshof van die staat van São Paulo, maar 18 dae later hersien die Hof sy uitspraak en kon Pitta weer sy amp opneem. In 2002 is hy kandidaat hy vir die kamer van volksverteenwoordigers en in 2004 vir die gemeenteraad, maar is vir geen van beide ampte verkies nie. In Julie 2008 is hy egter gearresteer en in staat van beskuldiging gestel weens witwaspraktyke en bedrog.

Sy voorgeslag is Afro-Brasiliaans. Hy sterf op 20 November 2009 in die ouderdom van 63 aan kanker.
RB Leipzig

** RB Leipzig ** is 'n sokkerklub uit Leipzig in die deelstaat Sakse in Duitsland.

Die klub is in Junie 2009 gestig deur die Red Bull-maatskappy, wat alreeds drie sokkerklubs besit: Red Bull Salzburg, New York Red Bulls en Red Bull Brasilië. Die naam verskil van die ander omdat die DFB-statute nie 'n borg se naam as deel van 'n klubnaam toelaat nie. Verder vereis die DFB ook dat 51% van 'n sokkerklub se aandele deur die ledevereniging gehou word en *Red Bull* mag dus net 49% van die aandele hou.

RB Leipzig se mikpunt is om binne ag na tien jaar die Bundesliga te haal. Die klub het 'n Oberliga-lisensie bekom deur, ondanks besware deur Markranstädt-ondersteuners, 'n “vennootskap” met SSV Markranstädt te sluit. Ingevolge die ooreenkoms het RB Leipzig effektief die klub se sokkerspanne en stadion oorgeneem in die verskillende ligas waarin dit meeding. Vanaf 2010 sal die klub sy tuisveld verskuif na die *Zentralstadion* (met 'n kapasiteit van 44 345) in Leipzig, wat dan herdoop sal word na die *Red Bull Arena*.
 
Red Bull het in 2006 probeer om FC Sakse Leipzig te bekom, maar het sy pogings laat vaar nadat geweld aangestig is deur beswaarde ondersteuners van die klub.

## Eksterne skakels 
* Amptelike klubwerf
Monckton-kommissie

duimnael|Die drie gebiede van die eertydse Sentraal-Afrikaanse Federasie

Die **Monckton-kommissie** het met sy aanbevelings dit moontlik gemaak dat die Sentraal-Afrikaanse Federasie op 31 Desember 1963 kon ontbind.

Die Grondwet van die Sentraal-Afrikaanse Federasie (tussen die Britse gebiede Noord-Rhodesië, Suid-Rhodesië en Njassaland) het daarvoor voorsiening gemaak dat 'n konferensie binne nege jaar ná die ontstaan van die federasie op 1 Oktober 1953 byeengeroep word om die Grondwet te hersien. Die Britse regering het in 1959 gereël dat so 'n konferensie in 1960 by die Victoria-waterval gehou word en het 'n kommissie van 26 lede onder lord Monckton aangewys, wat die konferensie moes adviseer oor die program en raamwerk wat die beste sou toesien dat die federasie sy doelwitte bereik.

Die kommissie het onder meer aanbeveel "dat Afrikane vrylik moet kan besluit watter regeringsvorm hulle verkies" en "dat enige gebied die reg moes verkry om aan die federasie te onttrek". Dié klousules in die kommissieverslag het dit later moontlik gemaak dat die federasie kon ontbind toe sowel Noord-Rhodesië as Njassaland daaraan onttrek het.

## Bron 
* Akers, Mary (red.), *Encyclopaedia Rhodesia*, The College Press Pvt. Ltd., Salisbury, 1973.
Commerzbank

[duimnael|links|upright|[Commerzbanktoring|Commerzbank hoofgebou in Frankfurt.]]
**Commerzbank** is een van die grootste banke ter wêreld, en die tweede grootste van Duitsland ná die Deutsche Bank. Die bank is in 1870 in Hamburg gestig. Sy hoofkantoor is tans in Frankfurt am Main, Hessen, Duitsland. Die bank het meer as 65&nbsp;000 mense in lande, en het 'n groot teenwoordigheid in Europa, die Amerikas, Asië en die opkomende markte. Commerzbank se hoof uitvoerende beampte is Martin Blessing. Commerzbank is gelys op die Frankfurt (FWB) in de DAX-indeks.

## Verwysings 
## Eksterne skakels
William Ernest Fairbridge

**William Ernest Fairbridge** (2 November 1863 tot 5 Oktober 1943) was 'n Rhodesiese koerantredakteur en eerste burgemeester van Salisbury, die teenswoordige Harare, Zimbabwe.

Hy is in Port Elizabeth gebore en het in 1880 in die Basoetoe-oorlog geveg, waarna hy in 1885 Kimberley toe verhuis. Later werk hy as verslaggewer en vertrek in 1891 na Masjonaland toe as verteenwoordiger van die Argus-maatskappy. Hy is gevra om 'n koerant daar te begin. Hy kom in Junie 1891 daar aan met geen toerusting nie en weinig min kennis van die finansiële bestuur van 'n koerant. Nietemin verskyn die eerste uitgawe van die *Mashonaland Herald* op 27 Junie 1891, wat gedruk is met ink wat Fairbridge self uitgevind het. In 1892 word hy die eerste bestuurder van die Argus Printing and Publishing Company.

Fairbridge is tot die dorpsraad verkies en word in Desember 1897 die eerste burgemeester van Salisbury. In 1904 vertrek hy na Johannesburg as eerste algemene bestuurder van die Argus-maatskappy, 'n pos wat hy tot en met sy aftrede in 1915 beklee.

In 1937 verhuis hy na Switserland en sterf daar in Montreux op 5 Oktober 1943.

## Bron 
*Akers, Mary (red.), *Encyclopaedia Rhodesia*, The College Press Pvt. Ltd., Salisbury, 1973.
SV Auersmacher

** SV Auersmacher ** is 'n sokkerklub uit Kleinblittersdorf in die deelstaat Saarland in Duitsland. *Auersmacher* is 'n dorpswyk van Kleinblittersdorf.

Die klub is op 15 Julie 1919 gestig as *Fußballclub Auersmacher*. Op 6 Januarie 1935 het die lede van *Arbeiter-SV 1926 Auersmacher* en *DJK Concordia 1929 Auersmacher* by die klub aangesluit, nadat hulle klubs deur die Nazi’s verbied is as arbeidersverenigings. In 1937 is daar met *Turnverein 1894 Auersmacher* saamgesmelt om *VfL Auersmacher* te vorm. Na die Tweede Wêreldoorlog is die klub deur die Geallieerdes ontbind, maar dis op 6 April 1946 as *SV Auersmacher* herstig. In 1948 het 'n groep lede die klub verlaat om *SV Sitterswald* te stig en op 9 Januarie 1954 het nog 'n groep lede die klub verlaat om *Turnverein 1894 Auersmacher* te herstig.

Die klub het die hoofrondte van die DFB-Pokal in 1976 en 1980 gehaal. Die grootste prestasie was om die *Saarland-Pokal* in 1979 te wen.

## Onlangse ligaposisionering 
## Verwysings 
* Grüne, Hardy (2001). *Vereinslexikon*. Kassel: AGON Sportverlag 

## Eksterne skakels 
* Amptelike klubwerf
Han Wudi

**Keiser Wu van Han** (in tradisionele Sjinees 漢武帝, in vereenvoudigde Sjinees 汉武帝, in Pinyin **Hàn Wǔdì**, * 10 Augustus 156 v.C.; † 29 Maart 87 v.C.) was een van die beduidendste heersers in China. Hy is as **Liu Che** (劉徹) gebore en het as keiser van die Han-dinastie 54 jaar lank, tussen 141 en 87 v.C., oor die land geregeer.

Han Wudi het reeds van sy vader Han Jingdi, wat die rebellie van die "Sewe Koninkryke" (dit wil sê ou leenmanne) in 154 v.C. onderdruk het, 'n volledig gesentraliseerde staat oorgeneem wat in provinsies verdeel en danksy 'n gematigde beleid gestabiliseer is.

Die keiser het die Konfusianisme omstreeks 135 v.C. tot staatsfilosofie verhef - toekomstige amptenare is in hierdie filosofie opgelei en was verplig om dit toe te pas. Nogtans het Han Wudi self ook onder die invloed van taoïstiese alchemie gekom en onder meer offers aan Laozi se geboorteplek gebring. Albei filosofieë het hewig meegeding om die leidende wysbegeerte aan die Chinese keiserhof te word, waarby die Taoïsme byvoorbeeld deur die keiserlike weduwee Dou ondersteun. Ná haar afsterwe het dit sy sterk posisie egter ingeboet. Gedurende Wudi se regeringstydperk het omstreeks 120 v.C. ook die eerste Boeddhistiese monnike na China gekom. Hul godsdiens is eers in 65 n.C. deur keiser Han Mingdi amptelik erken. 

Die oorloë, wat onder keiser Han Wudi gevoer is, was die mees grootskaalse in die keiserlike geskiedenis van China. Oorlogshandelinge het vanuit die Tarim-bekken tot in die Ferghana-vallei (102/101 v.C.), in Korea (108 v.C.) en in die suide van China in 'n aantal huidige provinsies (in 111 v.C. is Kanton ingeneem) tot in Viëtnam plaasgevind. Die militêre oorwinnings in die suide was langdurig en het sowel tot die konsolidering van die Chinese Ryk asook 'n bevolkingsaanwas gelei. As gevolg van die militêre operasies en handelsbetrekkinge het die Sjinese vir die eerste keer met die Parthers, 'n volk in die gebied van die huidige Iran, in aanraking gekom. Die Chinese wêreldbeeld het in hierdie tydperk duidelik verander.

Die omvattende buitelandse beleid, wat Wudi opgestel het, het nogtans pynlike keuses soos belastingverhogings en die vestiging van staatsmonopolies behels. Beduidende ekonomiese sektore soos yster en sout is vanaf 117 v.C. sowat 'n eeu lank deur die staat beheer - 'n idee wat later nog eens in die regeringstydperk van die Tang-dinastie opgeneem is. Han Wudi se belastingbeleid moet in samehang gesien word met die privatisering van grondbesit - 'n ontwikkeling waaruit veral welvarende gesinne in die provinsies voordeel getrek het en wat nie net die maatskaplike ewewig versteur het nie, maar ook die geleidelike agteruitgang van die dinastie ingelui het.

Teen die einde van Wudi se regeringstyd het 'n magstryd in die keiserlike gesin tussen Li en Wei ontwikkel. Kroonprins Liu Ju het in opstand teen die keiserlike mag gekom, is egter verslaan. Sy moeder, keiserin Wei, is in 91 v.C. gedwing om selfmoord te pleeg. Voor sy afsterwe het Han Wudi drie regente bepaal wat namens sy minderjarige seun Fuling opgetree het. Fuling het sy vader as keiser Han Zhaodi opgevolg.

## Eksterne skakels 
* *Wudi en die syroete*
British South Africa Company

Die **British South Africa Company** (**BSAC** of **BSACo**) was hoofsaaklik 'n mynboumaatskappy, maar het ook in 'n stadium die adminstrasie van Noord-Rhodesië en Suid-Rhodesië behartig.

duimnael|links|Die wapen van die British South Africa Company
duimnael|links|Die eerste direksie van die British South Africa Company in 1889. Boonste ry: Horace Farquhar; Albert Grey; Alfred Beit. Middelste ry: die hertog van Fife; C. J. Rhodes (stigter en besturende direkteur in Suid-Afrika); die hertog van Abercorn. Onderste ry: Lord Gifford, V.C.; Herbert Canning (sekretaris); George Cawston.
In 1888 bring Cecil John Rhodes, Charles Dunnell Rudd en Francis Robert Thompson 'n sindikaat op die been wat hulle die Central Search Association noem en as sulks verkry hulle die Rudd-konsessie van koning Lobengula. Die sindikaat smelt later met The Exploration Co. Ltd. saam en gevolglik ontstaan die *British South Africa Company* in Maart 1889 met Rhodes as besturende direkteur in Afrika. Die direksie was onder voorsitterskap van die hertog van Abercorn en onder die direkteure was mense soos die hertig van Fife, lord Gifford en George Cawston.

Die BSA Co. neem beheer van die Rudd-konsessie oor en stem in om die helfte van die maatskappy se netto opbrengs aan die Central Search Association oor te betaal. In 1893 koop die BSA Co. dié sindikaat uit.

[duimnael|upright|Karikatuur deur Edward Linley Sambourne van die Kaap-na-Kaïro-Plan van [Cecil John Rhodes in *Punch,* 1892]]
Op 29 Oktober 1889 verkry die BSA Co. per koninklike oktrooi die reg om die administrasie te behartig van die gebied wat oopgestel is danksy die konsessie wat koning Lobengula op 30 Oktober 1888 aan Rudd toegestaan het. Later het die maatskappy die reg verkry om die hele gebied wat noord van die Zambezirivier en wes van Njassaland onder Britse invloed gekom het, te administreer. Die maatskappy kry ook mynbouregte in Noord-Rhodesië, die Njassaland-protektoraat (Malawi) en Betsjoeanaland-protektoraat. 

Bykomende oktrooie verleen aan die maatskappy die reg om die Kaapse spoorweë en telegraafstelsel noordwaarts uit te brei en gee hom ook konsessies met betrekking tot mynbou, bosbou en op ander gebiede.

Die BSA Co. het Suid-Rhodesië tot 12 September 1923 geadministreer toe die gebied die reg op verantwoordelike regering as Britse kolonie kry. Van toe af word die maatskappy se belange suiwer kommersieel. Sowat 1,6 miljoen hektaar grond het in sy besit gebly, hy het die spoorweë beheer en ook die mineraalregte behou, wat die Rhodesiese regering later vir £2 miljoen gekoop het.

Die maatskappy het op 31 Maart 1965 met die Central Mining and Investment Corp Ltd. en die Consolidated Mines Corp Ltd. saamgesmelt om 'n nuwe maatskappy, Charter Consolidated, te vorm.

## Bron 
* Akers, Mary (red.), *Encyclopaedia Rhodesia*, The College Press Pvt. Ltd., Salisbury, 1973.
Masvingo

[duimnael|links|Uitsig oor die ruïnes van [Groot-Zimbabwe soos vanaf die suide gesien]]
duimnael|links|Binne die ruïnes van Groot-Zimbabwe
**Masvingo** (tot in 1982 *Fort Victoria*, toe die naam 'n kort rukkie Nyanda was) is die oudste Europese nedersetting in Zimbabwe en verleen sy naam aan die provinsie waarvan hy die hoofdorp is. Dit is 1&nbsp;067 m bo seespieël geleë. Die geskatte bevolking was 71&nbsp;966 in 2009, vergeleke met 11&nbsp;380 tydens die 1969-sensus, 40 jaar vantevore, toe hier 8&nbsp;500 swartes, 2&nbsp;500 wittes en 350 bruines en Asiërs gewoon het.

Dit was die eerste permanente nedersetting wat deur die Pioneer Column tydens sy opmars in 1890 na Masjonaland gestig is. Die dorp het op 6 November 1953 munisipale status verkry. Dit is die middelpunt van 'n mynbou- en landboudistrik, wat hom veral op beesboerdery toespits. Die eerste krieketwedstryd in die gebied is glo in 1890 hier gespeel.

Die dorp is goed geleë vir die toeristebedryf. Van hier is twee nasionale parke maklik bereikbaar, asook die bouvalle van Groot-Zimbabwe, wat in 1980 sy naam aan die nuwe onafhanklike staat verleen het. Dit is aan die spoorlyn na Gweru geleë en het 'n lughawe wat vir binnelandse vlugte gebruik word.

Fort Victoria is in 1891 opgerig om die pad van die destydse Salisbury (tans Harare) te bewaak. Dit het bestaan uit 'n ommuurde gedeelte en twee wagtorings. Die kloktoring is saam met die oorspronklike fort opgerig en die tweede toring twee jaar later.

Die dorp is die tuiste van die Great Zimbabwe University, wat uit die Masvingo State University ontstaan het.

## Bekende persone gebore 
* Tonderai Chavhanga, Springbokrugbyspeler

## Bronne 
* Akers, Mary (red.), *Encyclopaedia Rhodesia*, The College Press Pvt. Ltd., Salisbury, 1973.
* Bevolkingsyfer van World Gazetteer
Imperatriz

**Imperatriz** is 'n stad in die noorde van Brasilië, in westelike Maranhão. Met 'n beraamde bevolking van 247&nbsp;553 in 2010, die stad is die tweede grootste stad in Maranhão. Imperatriz is op 16 Julie 1852 gestig deur Manoel Procopio.

## Demografie 
* Totale bevolking: 247&nbsp;553
* Stedelike bevolking: 218&nbsp;555
* Landelike bevolking: 11&nbsp;895
* Mans: 110&nbsp;739
* Vroue: 119&nbsp;711
* Bevolkingsgroei: 0.5%
Suid-Afrikaanse algemene verkiesing van 1966

Die **Suid-Afrikaanse parlementsverkiesing van 1966** het op 30 Maart 1966 plaasgevind en was deur die Nasionale Party met 'n groot meerderheid gewen. Die party het 126 setels (+21) behaal. De opposisie het sleg gevaar. Die Verenigde Party het 10 setels verloor, en die Progressiewe Party het hulle een setel behou.

Die aantal setels te verdeel in die Volksraad was 166, tien meer as by die vorige verkiesing. Ses setels was gereserveer vir blanke kiesers in die mandaatgebied van Suidwes-Afrika (Namibië) – vanaf 1915 deur Suid-Afrika bestuur. Al die setels het aan die NP gegaan.

## Uitslag 
[duimnael|links|Setels in die [Volksraad van Suid-Afrika na die 1966-verkiesing

]]
Nena

**Nena** (* 24 Maart 1960 as Gabriele Susanne Kerner in Hagen, Noordryn-Wesfale, Wes-Duitsland) is 'n Duitse sangeres en aktrise. Sy het in 1984 beroemdheid verwerf met haar Nuwe Duitse Golf-treffer "99 Lufballons", in Engels heropgeneem as "99 Red Balloons". "Nena" was ook die naam van die musiekgroep waarmee sy die snit vrygestel het. Met die heropname en gevolglike vrystelling van haar ouer snitte het haar loopbaan in 2002 'n heroplewing beleef. In 2007 was sy 'n medestigter van die skool "Neue Schule Hamburg".

## Diskografie 
* *Nena* (1983) #1 DE, #1 AT
* *?* (Fragezeichen) (1984) #1 DE, #1 AT, #1 CH
* *99 Luftballons* (1984)
* *Feuer und Flamme* (1985) #2 DE, #16 AT, #5 CH
* ''It's All In The Game* (1985)
* *Eisbrecher* (1986) #45 DE
* *Wunder gescheh'n* (1989) #23 DE
* *Komm lieber Mai...* (1990) #45 DE
* *Nena Die Band* (1991)
* *Bongo Girl* (1992) #32 DE
* *Und alles dreht sich* (1994) #53 DE
* *Nena singt die schönsten Kinderlieder* (1994)
* *Nena Live* (1995)
* *Unser Apfelhaus* (1995) #69 DE
* *Nena und die Bambus Bären Bande* (1996)
* *Jamma nich* (1997) #29 DE
* *Nenas Weihnachtsreise* (1997) #28 DE
* *Wenn alles richtig ist, dann Stimmt was nich* (1998) #42 DE
* *Nena macht... Rabatz* (1999)
* *Chokmah* (2001) #18 DE
* *Nenas Tausend Sterne* (2002)
* *Nena feat. Nena* (2002) #2 DE
* *Madou und das Licht der Fantasie* (2002)
* *Nena Live Nena* (2004) #31 DE
* *Willst du mit mir gehn* (2005) #2 DE
* *Cover me* (2007) #6 DE
* *Himmel, Sonne, Wind und Regen* (2008)
* *Made in Germany'' (2009) #3 DE

## Eksterne skakels 
* Amptelike webwerf 
* Neue Schule Hamburg, die skool wat Nena gestig het
Kabinet van Nelson Mandela

|-
| style="border-top: 1px solid #999" |  **Kabinet van Nelson Mandela**180px|Nelson Rolihlahla Mandela
|-
| style="border-top: 1px solid #999" | **President**:Nelson Mandela**Party**:*African National Congress*
|-
| style="border-top: 1px solid #999" | **Tydperk**:1994–1999
|}

Nelson Mandela was President van Suid-Afrika tussen 11 Mei 1994 en 17 Junie 1999. Hy het aan bewind gekom nadat die ANC die Nasionale Party in die Suid-Afrikaanse algemene verkiesing van 1994 verslaan het.

## Samestelling 
## Sien ook 
* African National Congress
* Nasionale Party
* Inkatha Vryheidsparty
* Nelson Mandela

## Verwysings
Invictus

"**Invictus**" is 'n kort gedig deur die Engelse digter William Ernest Henley. Die titel is Latyn vir "onverowerde". Dit is vir die eerste in 1875 gepubliseer.

## Agtergrond 
Henley is op die ouderdom van twaalf met tuberkulose van die been gediagnoseer. Ten spyte hiervan het hy in 1867 die plaaslike Oxford-eksamen as 'n seniorstudent geslaag. Sy geaffekteerde voet moes reg onder die knie geamputeer geword het; die dokters het geglo dit was die enigste manier om sy lewe te red. Henley het volhard en het met een oorblywende voet oorleef. Hy is in 1875 ontslaan en het ten spyte van sy gestremdheid 'n aktiewe lewe vir byna dertig jaar gelei. Hy het met 'n kunsmatige been tot op die ouderdom van 53 geleef. "Invictus" is geskryf terwyl Henley vanweë sy siektetoestand in 'n hospitaalbed gelê het.

## "Invictus"-teks 
## Sien ook 
* *Invictus*, 'n rolprent deur Clint Eastwood oor Nelson Mandela, Francois Pienaar en die Rugby Wêreldbeker 1995-kampioene.

## Verwysings
Hajen

**Hajen** (* as Amanda Bergman) is 'n pianis en sangeres-liedjieskryfster van Björka, Gotenburg (Göteborg), Swede. Sy is bekend vir haar klavierballades wat haar sielvolle heesstem begelei. Daar is vir omtrent 'n jaar in die blogosfeer oor haar musiek gegons voordat sy uiteindelik hoofstroom bekendheid verwerf het met haar optrede tydens die Way out West-fees in Göteborg in Augustus 2009. Haar grootste treffer tot dusver is "Scapegoat" wat sy op MySpace vrygestel het.

## Verwysings 
## Eksterne skakels 
* MySpace-profiel  
* Last.fm-profiel 

### Onderhoude 
* Swedes Please-onderhoud
Ola Svensson

__NOTOC__

**Ola Nils Håkan Svensson** (* 23 Februarie 1986) is 'n Sweedse popsanger wat in die universiteitstad Lund in Skåne, Swede gebore is. Hy het op die ouderdom van vyf met klavierlesse begin en is musikaal hewig deur sy oupa beïnvloed. Dit was sy oupa wat hom aan sang blootgestel het en hom gevolglik by 'n seunskoor laat aansluit het. Ola was 'n eerstedivisie-voetbalspeler vir Lund en het gedroom om 'n professionele loopbaan in die sport te volg. Hy het egter in 2005 aan die werklikheidsreeks *Idol* in die agtste plek geëindig nadat hy aan 'n skoolmusiekblyspel deelgeneem het. Sedertdien het hy nommereen-treffers met die liedjies "Rain", "Natalie", "S.O.S.", "Love In Stereo", "Feelgood" en "Sky's The Limit" gehad. Sy tweede enkelspeler van 2006, "Brothers", was ook 'n kleiner treffer, alhoewel dit nie heel so gewild was nie en die vierde plek op die trefferlyste gehaal het. Hy het voorgenoemde snit aan sy ouer broers, Jonas en Daniel, wat beide van El Salvador aangeneem is, opgedra. Ola neem gereeld deel aan die RIX FM-fees en het in 2009 aan die NRJ in the Park- en Diggiloo-feeste deelgeneem.

In 2007 het Ola die snit "Du är musiken i mig" saam met Molly Sandén opgeneem. Die snit is die Sweedse weergawe van "You are the music in me" van *High School Musical 2*. Hy het ook promosiewerk vir die liedjie saam met Molly in Londen gedoen. Ola het in die tweede halfeindstryd van die Melodifestivalen 2008 op 16 Februarie deelgeneem met sy inskrywing "Love in stereo".

Ola het twee vollengte ateljeealbums, *Given to fly* en *Good enough*. *Good enough* is hervrygestel om die enkelsnit "Feelgood" in te sluit en hierdie vrystelling het *Good enough – the Feelgood edition* geheet. Hermengalbums *S.O.S.* en *Natalie* is ook uitgereik. Ola se derde ateljeealbum word vroeg 2010 in Europa vrygestel.

## Diskografie 
* *My Own Idol – Idol 2005* (2005)
* *Given to Fly* (2006) #1
* *Good Enough* (2007) #6
* *Good Enough – The Feelgood Edition* (2008) #2

## Verwysings 
## Eksterne skakels 
* Amptelike webwerf  
* Svensson se persoonlike webjoernaal  

### Musiekvideo's 
* "Du är musiken i mig" op YouTube 

### Onderhoude 
* Onderhoud met Aftonbladet 
* Oor Melodifestivalen, die liefde en sy enkelspeler "S.O.S" — onderhoud met Aftonbladet
Microsoft Bing

**Microsoft Bing** (algemeen bekend as **Bing**) is die websoekenjin wat deur die Amerikaanse maatskappy Microsoft besit en bedryf word. Die diens het sy oorsprong in Microsoft se vorige soekenjins: *Live Search*, *Windows Live Search* en later *Live Search*. Bing bied 'n verskeidenheid soekdienste, insluitend web-, video-, beeld- en kaartsoekprodukte. Dit is ontwikkel met behulp van ASP.NET.

Die soekenjin is op 28 Mei 2009 by die *All Things Digital*-konferensie in San Diego, Kalifornië, deur Microsoft se destydse uitvoerende hoof, Steve Ballmer bekendgestel. *Bing* is 'n plaasvervanger vir *Live Search* en is ten volle aanlyn sedert 3 Junie 2009. Opvallende nuwe kenmerke het destyds die lys van soekvoorstelle ingesluit terwyl navrae ingevoer word en 'n lys van verwante soektogte (genoem "verkenningpaneel") gebaseer op semantiese tegnologie van Powerset, wat Microsoft in 2008 bekom het.

In Julie 2009 het Microsoft en Yahoo! 'n transaksie aangekonding waarin Yahoo! Search deur Bing aangedryf sou word. Yahoo! het die oorgang in 2012 voltooi.

## Verwysings
TSG Weinheim

** TSG Weinheim ** is 'n sportklub uit Weinheim in die deelstaat Baden-Württemberg in Duitsland. Behalwe sokker, het die klub heelwat ander afdelings waarvan die bekendste die Amerikaanse voetbalafdeling, wat in die 1. Bundesliga meeding, asook die trompoppie-afdeling, wat al die Duitse kampioenskap gewen het.

Die klub is op 20 Augustus 1862 gestig as 'n gimnastiekklub genaamd *Turnverein Weinheim*. In 1878 het die klub in twee geskeur met die stigting van *TV II Weinheim*, wat in 1883 herdoop is na *Turngenossenschaft Weinheim*. In 1907 is die naam weer verander na *Turngenossenschaft Jahn 1878 Weinheim*. Na die Tweede Wêreldoorlog, op 29 Junie 1946, het die moederklub *TV Weinheim* weer verenig met *TGS Jahn Weinheim* en het *DJK Schwarz-Weiß 1923 Weinheim* ook by die verenigde klub aangesluit om *TSG 1862 Weinheim*, die huidige klub, te vorm.

In 1998 het die buurklub *FV 09 Weinheim* bankrot gespeel en het die sokkerafdeling ook by TSG Weinheim aangesluit. Die sokkerafdeling ding sedertdien mee onder die naam *TSG Weinheim 62/09*.

Wat sokker aanbetref, het *FV 09 Weinheim* ’n roemryker verlede gehad as TSG Weinheim. In 1933 het *FV 09 Weinheim* onsuksesvol deelgeneem aan die uitspeelrondtes om promosie na die Gauliga Baden op die hoogste vlak. *FV 09 Weinheim* het ook na 1962 verskeie geleenthede gehad om na die tweede vlak te promoveer deurdat die promosie-uitspeelwedstryde gehaal is vir die Regionalliga Suid en later die 2. Bundesliga.

*FV 09 Weinheim*  het by vier geleenthede die hoofrondte van die DFB-Pokal gehaal en het sy grootste prestasie in die 1990/91-seisoen behaal toe daar verrassend in die eerste rondte met FC Bayern München afgereken is. Die klub is hierna in die tweede rondte deur SC Rooiwit Essen uitgeskakel. 
 
## Onlangse ligaposisionering 
## Verwysings 
* Grüne, Hardy (2001). *Vereinslexikon*. Kassel: AGON Sportverlag 

## Eksterne skakels 
* Amptelike klubwerf
Fjarill

Die duo **Fjarill** bestaan uit die Sweedse pianis en sangeres Aino Löwenmark en die Suid-Afrikaanse violinis Hanmari Spiegel en is in 2004 in Hamburg, waar die twee musikante tans bly, gestig.

Fjarill se musiekstyl word beskryf as moderne folk-popmusiek uit Swede en Suid-Afrika - Aino Löwenmark sing Sweedse liedtekste en word deur Hanmari Spiegel se viool begelei. Die twee kunstenaars verwys na die Estiese komponis Arvo Pärt, die Beatles en Sara McLachlan as hul belangrikste musikale invloede. Fjarill het reeds met 'n aantal bekende musici saamgewerk, waaronder die tromspeler Christoph Buhse (wat ook saam met Annett Louisan optree), die tjellis Hagen Kuhr en die Suid-Afrikaans-Duitse sangeres Audrey Motaung.

Fjarill se debuutalbum *Stark* is in 2006 vrygestel. Die opvolger *Pilgrim* word deur etniese musiekelemente uit Skandinawië en Suid-Afrika oorheers wat met elemente van Anglo-Amerikaanse en Europese popmusiek gekombineer word. In laat 2008 het 'n langspeler met kersliedere, *God Jul*, verskyn.

## Diskografie 
* 2006: Stark
* 2008: Pilgrim
* 2008: God Jul (EP)
* 2010: Livet
* 2012: Live in Hamburg
* 2013: Tiden
* 2016: Stilla Tyd
* 2018: Kom Hem
* 2019: Midsommar

## Eksterne skakels 
* *Fjarill* se amptelike webtuiste
* *Fjarill* se *MySpace*-webwerf
Vlag van Benin

Die **nasionale vlag van Benin** is aanvanklik op 4 Desember 1958 amptelik in gebruik geneem. Die vlag is vertikaal verdeel met ’n groen baan aan die vlagpaal kant; die wapperkant is horisontaal in die helfte gedeel met ’n geel baan bo en ’n rooi baan onder.

## Simboliek 
duimnael|links|'n Bus van die rektoraat van die Universiteit van Abomey Calavi in Cotonou wat gebruik is vir opvoedkundige reise, geverf in die kleure van die vlag van Benin
Groen simboliseer hoop, rooi simboliseer moed en geel simboliseer rykdom. ’n Ander interpretasie stel dit dat groen die vrugbare suide simboliseer, rooi simboliseer die grond en die bloed van die generasies wat vir vryheid geveg het en geel simboliseer die savanne in die noorde van die land.

## Ontwerp 
Met die aanvaarding van ’n Marxistiese regering in 1975 is die vlag verander, maar na die regering weer nie-Marxisties geword het, is die vlag terug verander en op 1 Augustus 1990 weer in gebruik geneem. Die kleure van die vlag is in die Pan-Afrika kleure van groen, rooi en geel.

## Ander vlae 

Lêer:Dahomey flag 1889.svg| Vlag van die Koninkryk van Dahomey (~ 1889)
Lêer:Flag of Benin (1975-1990).svg| Vlag van die Volksrepubliek van Benin (1975–1990)
Lêer:Flag of Revolutionary Party of Benin.svg| Vlag van die Revolusionêre Party van Benin

Toe ’n Marxistiese regime onder leiding van Mathieu Kérékou deur middel van ’n staatsgreep daargestel is in 1972 is die oorspronklike vlag aanvanklik aanvaar. In 1975 het die land egter sy naam verander na die *Volksrepubliek van Benin* (genoem na ’n ryk in Afrika wat van die veertiende tot die negentiende eeu bestaan het). Daarmee saam is ’n nuwe vlag aangeneem. Dit was ’n groen vlag met ’n rooi ster in die skildhoek. In 1989 het Kérékou afgesweer van die Marxisme en op 1 Augustus 1990 is die ou vlag weer aanvaar en daar is besluit om die naam van die land amptelik te verander na *Benin*.

## Sien ook 
## Verwysings 
## Eksterne skakels 
*  Benin by *Flags of the World*
*
Vlag van Burkina Faso

Die **nasionale vlag van Burkina Faso** is op 4 Augustus 1984 amptelik in gebruik geneem. Die vlag vertoon ’n horisontale tweekleur in groen (bo) en rooi (onder) met ’n vyfpuntige geel ster in die middel van die vlag.

## Simboliek 
Die kleure groen, rooi en geel is die Pan-Afrika kleure. Toe die vlag aanvaar is in 1984 moes hierdie kleure simboliseer dat Burkina Faso sy koloniale verlede agtergelaat het om ’n eenheid met Afrika te vorm.

In die Burkinese vlag het die drie kleure ook elk ’n afsonderlike betekenis. Rooi stel die sosialistiese revolusie voor, groen stel die rykdom van die landbou en die vreugde wat die mense oplewer, voor en die geel ster stel die leidende lig van die kommunistiese revolusie wat in 1983 plaasgevind het, voor.

## Ander vlae 
Die oorspronklike vlag van Bo-Volta wat met onafhanklikheid aanvaar is, het drie horisontale bane met swart, wit en rooi gehad. Hierdie kleure het die drie groot takriviere van die Voltarivier wat deur die suide van die land vloei: die Swart Volta, Wit Volta en Rooi Volta. Die huidige vlag is aanvaar na die staatsgreep in 1983 wat Thomas Sankara se bewind tot gevolg gehad het.

Lêer:Flag of Upper Volta.svg|  Vlag van Bo-Volta
Lêer:Presidential Standard of Burkina Faso.svg| Presidensiële standaard van Burkina Faso

## Sien ook 
## Verwysings 
## Eksterne skakels 
*  Burkina Faso by *Flags of the World*
*
Kwekwe

**Kwekwe** (voorheen *Que Que*) is 'n dorp in Zimbabwe, presies 220&nbsp;km van Harare sowel as Bulawayo aan die hoofpad en spoorlyn tussen die twee stede geleë. Die beraamde bevolking in 2009 was 98&nbsp;712, drie keer meer as die 1969-sensussyfer van 32&nbsp;880, waarvan swartes 29&nbsp;240, wittes 3&nbsp;153, Asiërs 287 en bruines 202 was.

[duimnael|links|[Moskee in Kwekwe]]
Die dorp het sy ontstaan in 1902 gehad in 'n ryk goudgebied. Die Globe and Phoenix-myn aan die rand van die dorp het 'n groot rol in sy ontwikkeling gespeel. Die myn het die eerste goeie watervoorsiening in 1910 verskaf en elektrisiteit in 1914. Kwekwe het in 1934 dorpstatus verkry.

Voor die ontwrigting van die dekade na 2000 was Kwekwe die bedrywige middelpunt van 'n bees en gemengde boerderygebied, hoewel die mynbou steeds 'n belangrike rol speel. Koper, goud, yster, kalksteen, kwarts en silika word in die omgewing ontgin. Die ysterertsmyne en staalaanleg op Redcliff is net 14&nbsp;km ver geleë.

Tydens die jare sestig en sewentig het Kwekwe snel uitgebrei as vervaardigingsentrum, veral vir bedrywe wat op staal en chroom gegrond was.

## Bronne 
* Bevolkingsyfer van World-Gazetteer.com
* Akers, Mary (red.), *Encyclopaedia Rhodesia*, The College Press Pvt. Ltd., Salisbury, 1973.

## Eksterne skakels 
*  Amptelike webwerf
Masjonaland

duimnael|Masjonaland in Zimbabwe
**Masjonaland** beslaan die sentrale en noordoostelike dele van Zimbabwe en bestaan uit die provinsies Masjonaland-Wes, Masjonaland-Sentraal, Masjonaland-Oos en Harare, wat vir administrasiedoeleindes 'n afsonderlike provinsie is. Dit is ook die deel van die land waar die Sjona woon.

## Sien ook 
* Gazaland

## Bron 
*Akers, Mary (red.), *Encyclopaedia Rhodesia*, The College Press Pvt. Ltd., Salisbury, 1973.
Redcliff

**Redcliff** is 'n handels-, woon- en nywerheidsdorp 14&nbsp;km van Kwekwe af in die sentrale deel van Zimbabwe, ongeveer halfpad tussen Harare en Bulawayo, naby aan die hoofpad en spoorlyn tussen dié twee stede.

Die beraamde bevolking was in 2009 34&nbsp;206, vier keer meer as tydens die sensus van 1969 toe die inwonertal 8&nbsp;557 was, waarvan 7&nbsp;080 swartes en 1&nbsp;477 wittes was.

## Bronne 
* Jongste bevolkingsyfer van Word-Gazetteer.com
* Akers, Mary (red.), *Encyclopaedia Rhodesia*, The College Press Pvt. Ltd., Salisbury, 1973.
Chinhoyi

**Chinhoyi** (vroeër *Sinoia*) is 'n dorp in die noordweste van Zimbabwe en die hoofstad van die provinsie Masjonaland-Wes. Dit is 116&nbsp;km noordwes van Harare en 87&nbsp;km suidoos van Karoi geleë aan die hoofpad wat tot by die grenspos aan die Zambezirivier met Zambië en die Karibameer strek en aan die Lomagundi-syspoorlyn.

Die dorp is genoem na hoofman Chinhoyi en het in Julie 1946 dorpstatus verkry. Dit was tot en met die ontwrigting van die vroeë 21ste eeu die middelpunt van 'n vooruitstrewende tabak-, mielie- en beesboerderygebied. Koper en kalksteen word op 'n redelike skaal in die gebied ontgin.

Die dorp se beraamde bevolking was in 2009 60&nbsp;713, vergeleke met 13&nbsp;360 volgens die sensus van 1969, waarvan 11&nbsp;560 swartes, 1&nbsp;557 wittes en 240 Asiërs en bruines.

## Bronne 
*Onlangse bevolkingsyfer volgens die World-Gazetteer.com
*Akers, Mary (red.), *Encyclopaedia Rhodesia*, The College Press Pvt. Ltd., Salisbury, 1973.
Maramba

**Maramba** is die naam wat ná Zambië se onafhanklikwording vir die suidelike dorp Livingstone voorgestel is. Dit het egter nie inslag gevind nie en die naam Livingstone is behou.

Die naam Maramba is ouer as Livingstone omdat die rivier wat verby aan die oostelike kant van 'n groot dorpsgebied van die dorp vloei, die naam gehad het lank voor Livingstone sy beslag vroeg in die 20ste eeu gekry het. Talle plekke en instellings op die dorp gebruik die naam en dit is vroeër voorgestel as 'n Afrika-naam vir die hele dorp. Livingstone is die enigste plek in Zambië wat sy Europese naam na onafhanklikwording op 24 Oktober 1964 behou het, hoofsaaklik weens die ingryping van die eerste president, Kenneth Kaunda, wie se pa onderrig is deur Skotse sendilinge wat in David Livingstone se voetspore gevolg het. 

Danksy die dorp se gewildheid onder toeriste uit die buiteland lyk enige toekomstige naamsverandering onwaarskynlik omdat sakelui dit waarskynlik heftig sal teenstaan aangesien dit die dorp se bekendheid as internasionale toeriste-bestemming nadelig kan raak.